作者：刘辰翁
词牌/韵律：夜飞鹊・夜飞鹊慢

paragraphs: 何曾见飞渡，年又年痴。
今古相望犹疑。
朱颜一去似流水，断桥魂梦参差。
何堪更嗟迟暮，听旁人说与，此夕佳期。
深深代籍，盼悠悠、北地胭脂。
谁寄扬州破镜，遍海角天涯，空待人归。
自小秦楼望巧，吴机回锦，歌舞为谁。
星萍耿耿，算欢娱，未省流离。
但秋衾梦浅，云闲曲远，薄命同时。